L'Ajuntament d'Algemesí i la EGM Pepe Miquel signen el conveni de col·laboració
10 de març de 2023

L'alcaldessa d'Algemesí, Marta Trenzano i el president de l'Entitat de Gestió i Modernització (EGM) Pepe Miquel, Mario Juan Herranz, han signat el conveni marc de col·laboració que estableix els compromisos de l'Ajuntament per a millorar el polígon i fomentar la seua modernització i promoció i de la EGM per gestionar amb eficiència la despesa pública.

El passat 2 de febrer l'empresariat ja va votar per assemblea la constitució de la EGM i van elegir al seu president, Mario Juan Herranz, i en l'últim ple municipal de febrer es va ratificar la creació per part de la corporació. La EGM Pepe Miquel es converteix així en l'octava de la província i segueix el camí de millorar les zones industrials d'Algemesí i contribuir al desenvolupament local sostenible ja començat per la EGM del polígon de Cotes, la primera de la Ribera Alta.

Les EGM són una figura jurídica nova, emmarcada en la Llei 14/2018, per a fer evolucionar els parcs industrials mitjançant la combinació de la millora de les infraestructures existents com el sòl industrial, amb la creació de nous serveis, l'impuls d'inversions públiques i privades, el foment de la innovació i la tecnologia intel·ligent i la professionalització de la gestió, que beneficiaran a la competitivitat de les empreses i al valor de l'àrea industrial.

Després de la signatura del conveni s'ha celebrat la primera reunió de la Junta Directiva, havent-se aconseguit un consens en què la direcció de la EGM puga assumir les competències en matèria de conservació i manteniment de les diferents zones verdes de l'àrea empresarial i el manteniment i conservació del sistema d'il·luminació existent.

Per al president Mario Juan, “la signatura d'aquest conveni permet establir el marc a partir del qual establir els serveis a gestionar per la EGM per a millorar els serveis públics que es venien prestant fins hui.” Per a l'alcaldessa d'Algemesí, Marta Trenzano, “la delegació de competències municipals en la EGM permetrà, sota el control i la supervisió municipal, millorar la gestió de diferents serveis de manteniment en l'àrea empresarial, donant resposta a les demandes i inquietuds de l'empresariat del parc empresarial Pepe Miquel.”